2001R2056 — FI — 11.11.2015 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Muutettu:









▼B

KOMISSION ASETUS (EY) N:o 2056/2001,

annettu 19 päivänä lokakuuta 2001,

Pohjanmeren ja Skotlannista länteen sijaitsevien merialueiden turskakannan elvyttämiseksi toteutettavista teknisistä lisätoimenpiteistä







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annetun neuvoston asetuksen (EY) N:o 850/98 ( 1 ), sellaisena kuin se on viimeksi muutettuna asetuksella (EY) N:o 973/2001 ( 2 ), ja erityisesti sen 45 artiklan 1 kohdan, sekä katsoo seuraavaa: (1) Kansainvälinen merentutkimusneuvosto ilmoitti marraskuussa 2000, että Pohjanmeren (ICES-suuralue IV ja ICES-alue IIa) ja Skotlannista länteen sijaitsevien merialueiden (ICES-suuralue VI ja ICES-alue Vb) turskakannat ovat vaarassa romahtaa. (2) Neuvoston 14 ja 15 päivänä joulukuuta 2000 pidetyssä kokouksessa komissio ja neuvosto totesivat, että näille turskakannoille on laadittava pikaisesti elvytyssuunnitelma. (3) Nuorten turskien joutumista saaliiksi on rajoitettava viipymättä seuraavilla toimenpiteillä: — turskanpyyntiin käytettävien vedettävien verkkojen ja seisovien verkkojen silmäkokoa on kasvatettava, minkä vuoksi on tarpeen poiketa asetuksen (EY) N:o 850/98 liitteessä I ja VI säädetyistä vedettävien verkkojen silmäkokoa koskevista vaatimuksista, ja — on toteutettava lisätoimenpiteitä, joilla vähennetään nuorten turskien joutumista saaliiksi silmäkooltaan alle 120 mm:n suuruisiin vedettäviin verkkoihin. (4) Monia näistä Pohjanmeren osalta suunnitelluista toimenpiteistä voitaisiin soveltaa turskan elvyttämiseen myös Skotlannista länteen sijaitsevilla merialueilla, ja tämän vuoksi myös nämä merialueet olisi luettava mukaan kyseiseen maantieteelliseen alueeseen, vaikka eräiden toimenpiteiden onkin koskettava pelkästään Skotlannista länteen sijaitsevia merialueita. (5) On tarpeen säätää näistä asioista heti — asetuksen (EY) N:o 850/98 tarkistusta odotettaessa — jotta kalastusteollisuudelle jäisi riittävästi aikaa muuttaa pyydyksensä. (6) Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset, sekä katsoo seuraavaa: ON ANTANUT TÄMÄN ASETUKSEN:







1 artikla

1. Tätä asetusta sovelletaan kalastusaluksiin, jotka toimivat yhteisön vesillä ICES-suuralueilla IV ja VI sekä ICES-alueilla IIa ja Vb.

2. Sitä ei kuitenkaan sovelleta kalastusaluksiin, jotka toimivat siinä ICES-suuralueen VI osassa, jota rajoittavat suorat, jotka saadaan yhdistämällä peräkkäin seuraavat maantieteelliset koordinaatit:

56° 00′ pohjoista leveyttä, 07° 30′ läntistä pituutta

56° 00′ pohjoista leveyttä, 04° 00′ läntistä pituutta

55° 00′ pohjoista leveyttä, 04° 00′ läntistä pituutta

55° 00′ pohjoista leveyttä, 07° 30′ läntistä pituutta

56° 00′ pohjoista leveyttä, 07° 30′ läntistä pituutta

3. Tällä alueella sovelletaan teknisistä lisätoimenpiteistä turskakannan elvyttämiseksi Irlanninmerellä (ICES-alueella VIIa) 17 päivänä marraskuuta 2000 annetun neuvoston asetuksen (EY) N:o 2549/2000 ( 3 ), 2 ja 3 artiklassa säädettyjä vaatimuksia.

2 artikla

Tässä asetuksessa tarkoitetaan:

1) ’Verkon perällä’ välineiden kiinnittämisestä trooleihin, ankkuroituihin kierrenuottiin ja vastaavanlaisiin verkkoihin 6 päivänä joulukuuta 1984 annetun komission asetuksen (ETY) N:o 3440/84 ( 4 ) liitteessä olevan määritelmän mukaista verkon perää suppeassa merkityksessä;

2) ’jatko-osalla’ asetuksen (ETY) N:o 3440/84 liitteessä olevan määritelmän mukaista pidennysosaa;

▼M1

3) ’tahattomilla saaliilla’ sellaisten meren eliöiden satunnaisesti saatuja saaliita, jotka on Euroopan parlamentin ja neuvoston asetuksen (EU) N:o 1380/2013 ( 5 ) 15 artiklan nojalla purettava ja luettava kiintiöihin joko sen vuoksi, että ne ovat alle säilyttämisen vähimmäisviitekoon, tai sen vuoksi, että ne ylittävät saaliiden koostumusta ja sivusaaliita koskevissa säännöissä sallitut määrät.

▼B

3 artikla

Tätä asetusta sovellettaessa aluksella pidettävien saaliiden prosenttimäärät lasketaan asetuksen (EY) N:o 850/98 5 artiklassa säädettyjen edellytysten mukaisesti.

4 artikla

Sen estämättä, mitä asetuksen (EY) N:o 850/98 4 artiklan 4 kohdassa ja 15 artiklan 1 kohdassa säädetään:

1. Saaliissa, joka on pyydetty silmäkooltaan 70—79 mm:n suuruisilla vedettävillä pohjaverkoilla ja joka pidetään kalastusaluksella ICES-suuralueella VI ja/tai ICES-alueella Vb, on oltava vähintään 30 prosenttia keisarihummeria ja enintään 5 prosenttia turskaa.

2. Saaliissa, joka on pyydetty silmäkooltaan 80—109 mm:n suuruisilla vedettävillä pohjaverkoilla ja joka pidetään kalastusaluksella ICES-alueella IIa tai siinä osassa ICES-suuraluetta IV, joka sijaitsee seuraavat maantieteelliset koordinaatit peräkkäin yhdistämällä saatujen suorien pohjoispuolella: Yhdistyneen kuningaskunnan itärannikolla oleva kohta leveysasteella 56° pohjoista leveyttä, 55° 00′ pohjoista leveyttä, 05° 00′ itäistä pituutta, 56° 00′ pohjoista leveyttä, 05° 00′ itäistä pituutta, Tanskan länsirannikolla sijaitseva kohta leveysasteella 56° 00′ pohjoista leveyttä, on oltava vähintään 30 prosenttia keisarihummeria.

3. Saaliissa, joka on pyydetty silmäkooltaan 100—109 mm:n suuruisilla vedettävillä pohjaverkoilla ja joka pidetään kalastusaluksella ICES-suuralueella VI ja/tai ICES-alueella Vb, on oltava: — vähintään 70 prosenttia koljan, kummeliturskan, valkoturskan, merikrotin, lasikampelan, rauskujen, seitin ja merirapujen kaikenlaisia sekoituksia ja enintään 5 prosenttia turskaa, tai — vähintään 70 prosenttia neuvoston asetuksen (EY) N:o 850/98 liitteessä I silmäkooltaan 80—99 mm:n suuruisten verkkojen osalta eriteltyjä kohdelajeja koskevassa pidemmässä luettelossa mainittavien lajien kaikenlaisia sekoituksia ja/tai molvaa, tylppäpyrstömolvaa, seitiä, syvännepiikkihaita, mustahuotrakalaa, Hoplostethus atlanticus -lajin kalaa, luikeroturskaa ja keilaa ja enintään 5 prosenttia turskaa.

4. Saaliissa, jotka on pyydetty silmäkooltaan 110—119 mm:n suuruisilla vedettävillä pohjaverkoilla ja jotka pidetään kalastusaluksella, on oltava: — vähintään 70 prosenttia seitiä ja enintään 3 prosenttia turskaa, tai — ICES-suuralueella VI ja/tai ICES-alueella Vb pyydettyjen aluksella pidettävien saaliiden osalta vähintään 70 prosenttia asetuksen (EY) N:o 850/98 liitteessä I silmäkooltaan 80—99 mm:n suuruisten verkkojen osalta eriteltyjä kohdelajeja koskevassa pidemmässä luettelossa mainittavien lajien ja/tai molvan, tylppäpyrstömolvan, seitin, syvännepiikkihain, mustahuotrakalan, Hoplostethus atlanticus -lajin kalan, luikeroturskan ja keilan kaikenlaisia sekoituksia ja enintään 5 prosenttia turskaa. Vuoden 2002 aikana saaliissa, jotka on pyydetty silmäkooltaan 110—119 mm:n suuruisilla vedettävillä pohjaverkoilla ja jotka pidetään kalastusaluksella, voi kuitenkin olla: — vähintään 50 prosenttia koljan, valkoturskan, punakampelan, kielikampelan, pikkupääkampelan, rauskujen ja merikrotin kaikenlaisia sekoituksia ja enintään 25 prosenttia turskaa, kun on kyse ICES-suuralueelta IV ja/tai ICES-alueelta IIa pyydetyistä saaliista, tai — vähintään 50 prosenttia koljan, valkoturskan, lasikampelan, merikrotin, rauskujen, grönlanninpallaksen, keilan, molvan ja seitin kaikenlaisia sekoituksia ja enintään 25 prosenttia turskaa, kun on kyse ICES-suuralueelta VI ja/tai ICES-alueelta Vb pyydetyistä saaliista.

5. Aluksella ei saa pitää eikä käyttää silmäkooltaan 100—119 mm:n suuruisia vedettäviä pohjaverkkoja, jollei — jokaisessa verkossa ole silmäkooltaan vähintään 90 mm:n suuruinen neliösilmäluukku, joka on asennettu asetuksen (EY) N:o 850/98 7 artiklan 2 ja 3 kohdan mukaisesti, tai — aluksella pidettävässä saaliissa ole vähintään 70 prosenttia asetuksen (EY) N:o 850/98 liitteessä I silmäkooltaan 80—99 mm:n suuruisten verkkojen osalta eriteltyjä kohdelajeja koskevassa pidemmässä luettelossa mainittavien lajien ja/tai molvan, tylppäpyrstömolvan, seitin, syvännepiikkihain, mustahuotrakalan, Hoplostethus atlanticus -lajin kalan, luikeroturskan ja keilan kaikenlaisia sekoituksia ja enintään 5 prosenttia turskaa, tai — jokainen tällainen verkko ole sidottu ja kiinnitetty yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93 20 artiklan 1 kohdan mukaisesti ( 6 ).

6. Ellei 1—5 kohdassa toisin säädetä, jos aluksella on silmäkooltaan 32—119 mm:n suuruisia vedettäviä pohjaverkkoja, aluksella pidettävien turskasaaliiden osuus ei saa olla yli 20 prosenttia sillä pidettävien meren eliöiden kokonaispainosta.

7. Saaliisiin, jotka on pyydetty silmäkooltaan 120 mm tai enemmän olevilla vedettävillä pohjapyydyksillä ja jotka pidetään kalastusaluksella, ei sovelleta kohdelajien ja muiden lajien prosenttiosuuksia koskevia edellytyksiä.

5 artikla

1. On kiellettyä käyttää vedettäviä pohjaverkkoja, joissa on:

i) yksittäisiä neliösilmiä, joiden tangot eivät ole lähestulkoon samanpituisia;

ii) verkon perä ja sen mahdollinen jatko-osa, joiden suoraksi vedetty pituus on yhteensä yli 36 metriä, kun on kyse silmäkooltaan vähintään 70 mm:n suuruisista verkoista;

iii) useammasta kuin yhdestä havaksesta rakennetun verkon perä ja sen mahdollinen jatko-osa siten, että verkon perän yläpuolen tai ylähavaksen ja jatko-osan lineaariset mitat eivät ole samat kuin alapuolen tai alahavaksen lineaariset mitat;

iv) verkon perä tai sen jatko-osa tai neliösilmäluukku, joista yksikään ei ole valmistettu pelkästään tietyntyyppisestä verkkomateriaalista;

v) verkon perä, joka on kiinnitetty muulla tavoin kuin ompelemalla se kiinni verkon perää edeltävään osaan;

vi) silmäkooltaan yli 55 millimetrin suuruisten verkkojen periä ja niiden jatko-osia, joita ei ole valmistettu yksinkertaista lankaa olevasta verkkomateriaalista, jossa yhdenkään langan paksuus ei ole yli 8 millimetriä, tai kaksinkertaista lankaa olevasta verkkomateriaalista, jossa yhdenkään langan paksuus ei ole yli 5 millimetriä.

2. Puomitroolia lukuun ottamatta seuraavanlaisia vedettäviä pohjaverkkoja ei saa käyttää:

i) verkot, joiden silmäkoko on 70—89 mm ja joiden verkon perän missä tahansa ympärysmitassa on yli 120 silmää, lukuun ottamatta jameköysiä ja liitoskohtia;

ii) verkot, joiden silmäkoko on yli 90 mm ja joiden verkon perän missä tahansa ympärysmitassa on yli 100 silmää, lukuun ottamatta jameköysiä ja liitoskohtia;

iii) verkot, joiden silmäkoko on 70—99 mm, jollei tällaisen verkon koko yläpuoli muodostu verkkomateriaalista tehdystä paneelista, joka on kiinnitetty suoraan verkon yläpaulaan tai enintään kolmeen riviin silmäkooltaan rajoittamatonta verkkomateriaalia, joka on kiinnitetty suoraan yläpaulaan, ja joka ulottuu verkon takaosaan vähintään 15 silmän pituudelta ja joka on tehty vinoneliösilmäisestä verkkomateriaalista, jossa yhdenkään silmän koko ei ole alle 140 millimetriä;

iv) verkot, joiden silmäkoko on 70—99 millimetriä, jollei tällaiseen verkkoon ole kiinnitetty neuvoston asetuksen (EY) N:o 850/98 7 artiklan 2 ja 3 kohdassa säädettyjä vaatimuksia noudattaen neliösilmäinen paneeli, jonka silmäkoko on vähintään 80 millimetriä,

Edellä iii ja iv kohdassa säädettyjä edellytyksiä ei sovelleta, kun aluksella pidettävässä silmäkooltaan 80—99 mm:n suuruisilla verkoilla pyydetyssä saaliissa on:

— vähintään 85 prosenttia atlantinkampasimpukoita, tai

— vähintään 40 prosenttia merianturaa ja enintään 5 prosenttia turskaa.

3. On kiellettyä kuljettaa aluksella tai käyttää puomitroolia, jonka silmäkoko on vähintään 80 millimetriä, ellei tällaisen verkon etuosan koko yläpuoli muodostu verkkomateriaalista, jonka yhdenkään silmän koko ei ole alle 180 millimetriä ja joka on kiinnitetty:

— suoraan yläpaulaan, tai

— enintään kolmeen riviin silmäkooltaan rajoittamatonta verkkomateriaalia, joka on kiinnitetty suoraan yläpaulaan.

Verkkopaneelin on ulotuttava verkon peräosaa kohti vähintään niin monta silmää kuin saadaan tulokseksi:

i) jakamalla metreinä ilmaistu verkon puomin pituus luvulla 12; ja

ii) kertomalla i kohdassa saatu tulos luvulla 5 400 ; ja

iii) jakamalla ii kohdassa saatu tulos paneelin pienimmän silmän millimetreinä ilmaistulla silmäkoolla; ja

iv) jättämällä huomioon ottamatta iii kohdassa saadun tuloksen desimaalit tai muut murto-osat.

6 artikla

1. Silmäkooltaan 32—119 mm:n suuruisia puomitrooleja ei saa käyttää seuraavilla alueilla:

— ICES-alue II a,

— se ICES-suuralueen IV osa, joka sijaitsee leveysasteen 56° 00′ pohjoista leveyttä pohjoispuolella,

— ICES-alue Vb, ja

— ICES-alue VI leveysasteen 56° 00′ pohjoista leveyttä pohjoispuolella.

2. Silmäkooltaan 100—119 mm:n suuruista puomitroolia saadaan kuitenkin käyttää Yhdistyneen kuningaskunnan itärannikolla alueella, joka jää leveysasteiden 55° 00′ pohjoista leveyttä ja 56° 00′ pohjoista leveyttä sekä seuraavat maantieteelliset koordinaatit peräkkäin yhdistämällä saatujen suorien välille:

Yhdistyneen kuningaskunnan itärannikolla oleva kohta leveysasteella 55° 00′ pohjoista leveyttä,

55° 00′ pohjoista leveyttä, 05° 00′ itäistä pituutta

56° 00′ pohjoista leveyttä, 05° 00′ itäistä pituutta

Yhdistyneen kuningaskunnan itärannikolla oleva kohta leveysasteella 56° 00′ pohjoista leveyttä,

jos kyseisellä alueella pyydetyt saaliit on kalastettu vaatimusten mukaisilla pyydyksillä ja aluksella pidettävässä saaliissa on enintään 5 prosenttia turskaa.

3. ICES-suuralueella IV ja/tai ICES-alueella IIa on kiellettyä pitää aluksella samanaikaisesti puomitrooleja, jotka kuuluvat useampaan kuin kahteen seuraavista silmäluokista 32—99 millimetriä, 100—119 millimetriä tai vähintään 120 millimetriä.

7 artikla

Sen estämättä, mitä asetuksen (EY) N:o 850/98 11 artiklassa ja liitteessä VI säädetään, aluksella pidettävän turskan paino ei saa olla yli 30 prosenttia aluksella pidettävien kiinteillä pyydyksillä pyydettyjen meren eliöiden kokonaispainosta, paitsi jos tällaisten pyydysten silmäkoko on vähintään 140 mm.

8 artikla

1. ICES-suuralueella IV ja/tai ICES-alueella IIa ei saa käyttää vedettäviä pohjaverkkoja, joiden silmäkoko on 70—79 mm. Yhteisön alukset ja norjalaiset alukset saavat kuitenkin kalastaa vuonna 2002 yhteisön vesillä ICES-suuralueella IV puomitroolia lukuun ottamatta sellaisilla vedettävillä pohjaverkoilla, joiden verkonperässä yksikään yksittäinen silmä ei ole kooltaan alle 70 mm ja jotka on rakennettu kokonaan neliösilmäisestä verkkomateriaalista.

Tällaisilla trooleilla pyydetyissä ja aluksella pidetyissä saaliissa on oltava vähintään 30 prosenttia keisarihummeria.

2. Asetuksen (EY) N:o 850/98 30 artiklan 3 kohdassa säädettyä kieltoa kalastaa ovellisilla pohjapyyntiin tarkoitetuilla trooleilla, pohjapyyntiin tarkoitetuilla paritrooleilla ja ankkuroiduilla kierrenuotilla ei sovelleta.

9 artikla

Sen estämättä, mitä asetuksen (EY) N:o 850/98 7 artiklan 5 kohdassa säädetään, norjalaisilla aluksilla saadaan kalastaa Pandalus-suvun katkarapuja yhteisön vesillä ICES-suuralueella IV silmäkooltaan 32—54 mm:n suuruisilla vedettävillä pohjaverkoilla, joiden lajittelulaite on asennettu Norjan lainsäädännön mukaisesti.

▼M1

9 a artikla

Jos purkamisvelvoitteen alaisiin lajeihin kuuluvan lajin meren eliöiden saalis ylittää tämän asetuksen 4 artiklan 1–6 kohdassa, 5 artiklan 2 kohdassa, 6 artiklan 2 kohdassa, 7 artiklassa tai 8 artiklassa säädetyt sallitut prosenttiosuudet tai määrät, sovelletaan asetuksen (EU) N:o 1380/2013 15 artiklaa. Nämä tahattomat saaliit on purettava ja luettava kiintiöihin. Tällaisten tahattomien saaliiden ei katsota rikkovan kyseisissä artikloissa tarkoitettua sallittua prosenttiosuutta saaliin koostumuksesta.

▼B

10 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2002.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.